Uznesenie Krajského súdu Banská Bystrica sp. zn. 20Sd/148/2013 z 14. 1. 2014
Uznesenie Krajského súdu Banská Bystrica z 14. januára 2014, sp. zn. 20Sd/148/2013, ECLI:SK:KSBB:2014:6013201561.2
Súd: Krajský súd Banská Bystrica
Spisová značka: 20Sd/148/2013
ECLI: ECLI:SK:KSBB:2014:6013201561.2
Dátum vydania: 14. 1. 2014
Forma: Uznesenie
Text rozhodnutia
Súd: Krajský súd Banská Bystrica Spisová značka: 20Sd/148/2013 Identifikačné číslo súdneho spisu: 6013201561 Dátum vydania rozhodnutia: 15. 01. 2014 Meno a priezvisko sudcu, VSÚ: JUDr. Jarmila Badíková ECLI: ECLI:SK:KSBB:2014:6013201561.2 Uznesenie Krajský súd v Banskej Bystrici v právnej veci navrhovateľky I. L., nar. XX. V. XXXX, bytom O. XXX/ XX, XXX XX Z. proti odporkyni Sociálna poisťovňa, ústredie, Ul. 29. augusta 8, 813 63 Bratislava, o preskúmaní rozhodnutia o invalidnom dôchodku takto r o z h o d o l : Konanie vo veci rozhodnutia odporkyne č. XXX XXX XXXX X zo dňa 21. júna 2013 o priznaní invalidného dôchodku zastavuje. Navrhovateľke nepriznáva právo na náhradu trov konania. o d ô v o d n e n i e : Odporkyňa rozhodnutím č. XXX XXX XXXX X z 21. júna 2013 podľa § 70 zák. č. 461/2003 Z. z. o sociálnom poistení priznala navrhovateľke invalidný dôchodok od 3. júna 2013 v sume 167,10 Eur mesačne s odôvodnením, že navrhovateľka má 45 % pokles miery schopnosti vykonávať zárobkovú činnosť. Navrhovateľka podala voči uvedenému rozhodnutiu v zákonom stanovenej lehote opravný prostriedok a žiadala o opätovné posúdenie zdravotného stavu a priznanie vyššej miery poklesu schopnosti vykonávať zárobkovú činnosť. Na základe opravného prostriedku bol zdravotný stav navrhovateľky opätovne prehodnotený posudkovým lekárom Sociálnej poisťovne - ústredia so sídlom v Banskej Bystrici v posudku zo dňa 2. októbra 2013 so záverom, že navrhovateľka má 45 % mieru poklesu schopnosti vykonávať zárobkovú činnosť. Krajský súd preskúmal napadnuté rozhodnutie na pojednávaní dňa 12. novembra 2013 v prítomnosti účastníkov a pojednávanie odročil za účelom opätovného posúdenia zdravotného stavu navrhovateľky z dôvodu predloženia nových lekárskych nálezov na pojednávaní. Na základe uznesenia krajského súdu bol zdravotný stav navrhovateľky opätovne posúdený posudkovým lekárom Sociálnej poisťovne - ústredia so sídlom v Banskej Bystrici v posudku zo dňa 10. decembra 2013 so záverom, že navrhovateľka má 70 % pokles miery schopnosti vykonávať zárobkovú činnosť. Vzhľadom na uvedené odporkyňa rozhodnutím č. XXX XXX XXXX X zo dňa 3. januára 2014 zvýšila navrhovateľke invalidný dôchodok od 2. septembra 2013 v sume 105,04 Eur mesačne po zákonnom zvýšení od 31. októbra 2013 na sumu 256,60 Eur mesačne. Podľa § 250l ods. 2 O.s.p. pokiaľ v III. hlave O.s.p. nie je ustanovené inak, použijú sa primerane ustanovenia II. hlavy s výnimkou § 250a. Podľa § 250o O.s.p. ak správny orgán, ktorého rozhodnutie súd preskúmava, vydá nové rozhodnutie, ktorým návrhu celkom vyhovie, súd uznesením konanie zastaví. Vzhľadom na to, že odporkyňa v danom prípade novým rozhodnutím celkom vyhovela opravnému prostriedku súd v súlade s citovanými ustanoveniami konanie zastavil. Súd o náhrade trov konania rozhodol podľa § 250l ods. 2 v spojitosti s § 250k ods.1 O.s.p., navrhovateľka bola v konaní úspešná, ale náhradu trov konania si neuplatnila, a preto jej súd náhradu trov konania nepriznal. Poučenie: Proti tomuto rozhodnutiu je prípustné odvolanie do 15 dní odo dňa jeho doručenia, písomne vo dvoch vyhotoveniach, prostredníctvom konajúceho súdu na Najvyšší súd SR v Bratislave. Odvolanie je možné podať len z dôvodov uvedených v ust. § 205 ods. 2 O.s.p. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom roz- sahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

